Kan die Burg sy seisoen omdraai? | Netwerk24
Kan die Burg sy seisoen omdraai?
Deur Dawie Boonzaaier 20 April 2017 10:24
Danny Temm, flank van Saldanha, hou twee van Vredenburg se verdedigers besig in die derby vroeër vanjaar.Foto:
Ná vyf rondes is dit nog net Wesbank-rugbyklub wat in die SwartWes se Grootuitdaagbeker onoorwonne is.
Die span van Malmesbury speel vanjaar weer voortreflike rugby en is tans boaan die Grootuitdaag-punteleer.
Twee Weskusspanne, Saldanha en St. Helenabaai, is onderskeidelik tweede en derde, elkeen wat nog net een wedstryd verloor het.
St. Helenabaai se verloor in sy laaste wedstryd was weliswaar teen die einste Wesbank, 'n loesing van 48-24 in Malmesbury.
Voor dit het die span van die Agterbaai uithaler rugby gespeel, met Velddrif wat onder meer met 17 punte moes pak kry.
Saldanha, met 'n verloor teen Darling die enigste negatiewe, lyk egter steeds na die span wat vir Wesbank kan laat harde bene kou.
Ná die verloor teen Darling het Saldanha sommer met mening teruggekom om 'n begeesterde Vredenburg 36-26 te klop, en daarna het 'n afranseling van Never Despair en Mamre weg van die huis af gevolg.
Met 'n positiewe punteverskil van 70, is dit ook duidelik dat die span 'n ysterverdediging het, en word geleenthede om punte aan te teken nie weggegooi nie.
Eerskomende naweek durf St. Helenabaai vir Saldanha in Laingville aan, in wat beloof om 'n titaniese stryd om die tweede plek op die punteleer te wees.
Velddrif het groot belofte getoon, maar die verloor teen St. Helenabaai sou die span seermaak, veral ná 'n groot oorwinning teen Mamre wat wou lyk of dit die katalisator vir Velddrif kon wees.
Die naweek speel Velddrif gasheer vir Wesbank, en indien Velddrif wil wys dat 2017 sy jaar gaan wees, is 'n wen teen Wesbank beslis die regte doepa.
Vredenburg beleef 'n nagmerrieseisoen en kon sover nog nie een van sy vyf wedstryde wen nie.
'n Beter punteverskil as Mamre is al wat vir Vredenburg van die voet van die punteleer af hou, en die span sal hoop die ruskans van Paasnaweek help om die batterye ordentlik te laai.
Vredenburg speel nie swak rugby nie, inteendeel, die span speel dalk die aantreklikste rugby in die hele SwartWes, maar afronding en akkuraatheid in die vaste fasette skort steeds. Die span geniet eerskomende naweek 'n loslootjie.